ORDE do 14 de febreiro de 2008 pola que se establecen as bases reguladoras e se convocan subvencións para establecer servizos de transporte público nocturno a lugares de lecer baixo a marca NoiteBus.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 29/02/2008

1. Constitúe unha preocupación constante da sociedade galega a escalada da sinistrabilidade nas estradas sufrida ao longo de moitos anos, sen que se adoptasen medidas significativas para a atallar.
A dita situación é especialmente lesiva en relación coa mocidade, sendo recorrentes os accidentes sufridos pola mocidade con motivo do exercicio de actividades lúdicas.
Para responder a esta situación, a Xunta de Galicia elaborou o Plan de sinistrabilidade viaria, dentro do cal constitúe unha medida esencial a dotación dun medio de mobilidade da poboación na franxa nocturna, alternativo ao coche particular, que satisfaga así unha demanda cada vez maior da poboación, para o que no ano 2007 procedeuse a convocar por primeira vez axudas a entidades locais e a empresas privadas para o establecemento de servizos específicos.
A propia necesidade de establecer servizos específicos deriva da natureza singular desta demanda, normalmente non satisfeita coa oferta do servizo público regular permanente de uso xeral, concesionais, tanto pola súa concentración en períodos do ano, días da semana ou horas concretas como pola peculiaridade do servizo, a tipoloxía dos seus usuarios e sistema de paradas.
2. O Decreto 80/2005, do 31 de marzo, polo que se regulan os servizos de transporte público a lugares de lecer, veu cubrir o baleiro normativo existente, deseñando un réxime de outorgamento de autorizacións que supera as rixideces do marco normativo anterior, ao tempo que respecta os dereitos legalmente recoñecidos aos concesionarios de servizos de transporte público regular permanente de viaxeiros de uso xeral, prevendo tanto o non-establecemento destes servizos cando aqueles servizos poidan satisfacer adecuadamente a demanda, como recoñecendo ao seu favor un dereito de prioridade sobre os novos servizos que se establezan.
Ao abeiro deste decreto, regúlase o establecemento de servizos a lugares de lecer e o outorgamento das correspondentes autorizacións administrativas, establecendo unhas condicións específicas para iso de acordo coa habilitación efectuada pola Lei 16/1987, do 30 de xullo, de ordenación dos transportes terrestres. Estes servizos vertébranse en dúas modalidades, como servizos de transporte público regular temporal con cobramento individual a lugares de lecer, e como servizos de transporte público regular de uso especial a lugares de lecer, introducindo en ambos os casos a posibilidade do cobramento individual ao usuario.
As actuacións que se pretendan implantar ao abeiro desta orde de axudas deberán, por tanto, inserirse nunha das figuras previstas nesta normativa.
3. Por outra parte, a Consellería de Política Territorial, Obras Públicas e Transportes ten desenvolto unha marca e unha imaxe desta tipoloxía de servizos, baixo o logo NoiteBus, ao abeiro da que se convocou no ano 2007, unha orde de axudas para o establecemento de servizos de transporte nocturno a lugares de lecer.
Da análise dos resultados desta liña de actuación cabe deducir a súa utilidade para a cobertura das demandas sociais, ao tempo que se require a introdución de modulacións que acheguen unha maior eficiencia no emprego dos recursos públicos e na prestación do servizo.
Así, as deficiencias detectadas, tales como rixideces no deseño dos servizos, a información facilitada aos potenciais usuarios, ou control e seguimento da prestación, aconsellan a introdución dalgunhas novidades neste proxecto.
Nesta liña procédese a modificar o sistema de cálculo da axuda, para o que se incrementa considerablemente a achega por quilómetros percorridos, fronte a unha mínima minoración da achega como compoñente fixa do servizo; igualmente, unha optimización dos recursos leva a introducir un compromiso de usuarios que, de non se acadar nas porcentaxes previstas, pode xerar ata a supresión do servizo; igualmente, o volume deste compromiso e o seu cumprimento poderá incrementar o importe da achega que reciba o beneficiario da axuda.
4. Por estes motivos, considérase conveniente convocar neste ano 2008 e o primeiro semestre de 2009 unha liña de axudas que contribúa ao mantemento dos servizos NoiteBus. A elección deste prazo de vixencia obedece á percepción da relevancia que, para a mobilidade nocturna, presentan os períodos estivais, de Nadal, Entroido e de Semana Santa; por tanto, coa extensión da axuda ao ano inicial e mais ao primeiro semestre de 2009 garántese a continuidade do servizo no Nadal, o Entroido e a Semana Santa desa segunda anualidade, sen menoscabo da posibilidade de introducir novos proxectos ou modificar os preexistentes cara o período estival dese segundo ano.
Consonte co anterior, ten por obxecto e finalidade este proxecto de orde tanto a fixación das bases reguladoras como a convocatoria para o presente exercicio 2008 e o primeiro semestre de 2009, de subvencións para o establecemento de servizos de transporte público nocturno a lugares de lecer baixo a marca NoiteBus.
Para tal fin, prevese no proxecto de orde o conxunto de requisitos exixidos, para o efecto, pola vixente Lei 9/2007, do 13 de xuño, de subvencións de Galicia. Igualmente, é acorde co previsto na Lei 38/2003, do 17 de novembro, xeral de subvencións.
Por todo iso, en uso das facultades que teño atribuídas,
DISPOÑO:
Artigo 1º.-Obxecto e definicións.
1. Esta orde ten por obxecto convocar, en réxime de concorrencia competitiva, axudas para financiar os gastos de establecemento e explotación de servizos de transporte nocturno a lugares de lecer, baixo a marca NoiteBus, no ano 2008 e o primeiro semestre do ano 2009.
2. Para os efectos desta orde entenderase por:
a) Ruta: itinerario completo que fará un vehículo, incluíndo os puntos de orixe e de destino e as correspondentes paradas.
b) Expedición: cada unha das viaxes que o vehículo realizará sobre a ruta proposta nunha noite. Cada expedición incluirá necesariamente unha ida e unha volta, agás nos servizos circulares, e poderá abranguer o conxunto da ruta, ou partes dela.
c) Servizo (referido a prestacións de transporte): totalidade de expedicións que por cada ruta se realizan nunha noite, incluíndo idas e voltas, se é o caso.
Artigo 2º.-Actuacións subvencionables e beneficiarios.
1. Serán subvencionables consonte a esta orde os servizos de transporte nocturno a lugares de lecer programados e prestados nalgunha das seguintes modalidades das previstas no Decreto 80/2005, do 31 de marzo, polo que se regulan os servizos de transporte público a lugares de lecer:
a) Servizos de transporte público regular temporal a lugares de lecer;
b) Servizos de transporte público regular de uso especial a lugares de lecer.
2. Poderán ser beneficiarios das subvencións, sen prexuízo de reunir os demais requisitos establecidos nesta orde:
a) Para a modalidade de servizos de transporte público regular temporal, as empresas de transporte. Neste caso, as empresas deberán solicitar ante o servizo provincial de transportes que corresponda o establecemento do servizo e a autorización administrativa para prestalo, con carácter previo ao pedimento das axudas reguladas nesta orde.
b) Para a modalidade de servizos de transporte público regular de uso especial, as entidades locais da Comunidade Autónoma de Galicia. Neste caso, a entidade local deberá formalizar un contrato ou pre-contrato para a prestación dos servizos cunha empresa de transporte antes de solicitar as subvencións reguladas nesta orde, someténdose para iso ao establecido no artigo 27 da Lei 9/2007, do 13 de xuño, se subvencións de Galicia. Así mesmo, esta empresa deberá ter solicitada a correspondente autorización para prestar o servizo ante o servizo provincial de transportes.
Non se admitirá a trámite ningunha petición de axuda que non inclúa, entre a documentación achegada, unha copia da solicitude da autorización administrativa a que se refiren as dúas alíneas anteriores.
3. Os referidos servizos deberán prestarse durante o ano 2008 e o primeiro semestre de 2009, coa correspondente autorización administrativa.
Poderán ser subvencionables igualmente os servizos cuxa prestación se inicie antes de que se resolva definitivamente a solicitude de subvención, sempre que se xustifique que a dita prestación se fixo cumprindo os requirimentos previstos nesta orde e se dispuña da correspondente autorización administrativa para a súa prestación; en todo caso, a dita prestación anticipada farase a risco dos interesados, que non adquirirán por tal motivo ningún dereito respecto do outorgamento final da axuda.
4. Non se consideran subvencionables, ao abeiro desta orde, os servizos de carácter urbano prestados en municipios que teñan a obriga legal de prestar o servizo de transporte público urbano consonte coa lexislación de réxime local, agás respecto daqueles tráficos que en horario diúrno estean integrados en servizos de carácter interurbano.
Tampouco serán subvencionables, ao abeiro desta orde, os servizos que resulten coincidentes, no seu itinerario ou tráficos, con servizos de transporte público regular de uso especial a discotecas ou lugares de lecer, para os que se solicitase autorización administrativa ante a Dirección Xeral de Transportes con anterioridade á publicación da orde desta consellería do 22 de maio de 2007, pola que se establecen as bases reguladoras e se convoca para o ano 2007 a concesión de subvencións a entidades locais e empresas de transporte, para o establecemento de servizos de transporte público nocturno a lugares de lecer baixo a marca NoiteBus (Diario Oficial de Galicia nº 109, do 7 de xuño). Esta excepción non será aplicable de se acreditar o cesamento da vixencia daquelas autorizacións, ou a desistencia da solicitude formulada, segundo o caso, cunha antelación mínima de seis meses á data de publicación da actual orde. Para os efectos deste precepto, estímase que concorre a coincidencia
indicada cando esta sexa igual ou superior ao 50%.
Artigo 3º.-Financiamento e concorrencia.
1. As axudas outorgadas conforme o disposto nesta orde serán financiadas con cargo ás seguintes aplicacións dos orzamentos xerais da Comunidade Autónoma de Galicia para os anos 2008 e 2009:
a) Para o caso de servizos prestados baixo a modalidade de transporte público regular temporal, aplicación orzamentaria 08.04.512A.470.0, coa seguinte dotación económica e distribución de anualidades:
i) 2008: dous millóns de euros (2.000.000 euros);
ii) 2009: un millón de euros (1.000.000 euros);
b) Para o caso de servizos prestados baixo a modalidade de transporte público regular de uso especial, aplicación orzamentaria 08.04.512A.460.0, coa seguinte dotación económica e distribución de anualidades:
i) 2008: oitocentos mil euros (800.000 euros);
ii) 2009: catrocentos mil euros (400,000 euros);
No caso dos orzamentos de 2008 queda garantida a existencia de crédito adecuado e suficiente para facer fronte a estas subvencións; porén, as concedidas con cargo aos orzamentos de 2009 quedarán condicionadas á existencia de crédito.
2. Os importes indicados no punto anterior entenderanse sen prexuízo de ulteriores variacións que se poidan producir como consecuencia dunha maior dispoñibilidade orzamentaria, nos termos do artigo 31.2º da Lei 9/2007, do 13 de xuño, de subvencións de Galicia. Con cargo a eles subvencionarase un máximo do noventa por cento (90%) do importe total do servizo, calculado segundo as regras previstas no artigo 5º.
3. As subvencións obxecto desta orde decláranse compatibles, de ser o caso, con outras achegas, axudas ou subvencións que a entidade beneficiaria perciba para destinalas á execución das actuacións que se describen no artigo 2º, pero a suma total de todas elas nunca poderá superar o custo da actividade subvencionada.
4. No caso de servizos de transporte público regular de uso especial, a suma de todas as axudas obtidas polo beneficiario e dos ingresos procedentes da venda de títulos de transporte non poderá superar o orzamento total que require a actuación.
Non obstante, agás que no contrato ou pre-contrato asinado entre a entidade local e a empresa de transporte se establecese expresamente o contrario, os ingresos procedentes da venda deses títulos constituirán un beneficio industrial accesorio do transportista, compensatorio dos maiores custos e incertezas empresariais que lle xere unha maior afluencia de usuarios nun servizo desta tipoloxía.
5. Consonte coa súa propia natureza, os servizos previstos no número anterior serán deseñados polo beneficiario da axuda, e contratados cunha entidade que dispoña de autorización administrativa para a actividade de transporte discrecional de viaxeiros, resultando de aplicación a dita subcontratación o previsto no artigo 27 da Lei 9/2007, do 13 de xuño, de subvencións de Galicia; singularmente, o beneficiario da axuda non poderá contratar a prestación do transporte con empresas que estean incursas nalgunha das circunstancias previstas no punto 7º do referido artigo 27.
Igualmente, e consonte co anterior, as empresas que prestan dos servizos de transporte previstos no número anterior quedarán obrigadas unicamente ante o beneficiario da axuda, que asumirá a total responsabilidade da execución da actividade subvencionada fronte á Administración.
Artigo 4º.-Condicións de prestación do servizo.
1. Os servizos solicitados deberán programarse cunha duración mínima de 16 xornadas efectivas no ano 2008; de se incluír na solicitude a prestación de servizos no primeiro semestre do ano 2009, deberán programarse, ademais, un mínimo de 5 xornadas para o referido período.
2. Sen prexuízo das campañas publicitarias ou de difusión para as que os solicitantes poidan solicitar a axuda prevista nesta orde, terán en todo caso a obriga de colaborar naquelas campañas ou actuacións de promoción do NoiteBus que, desenvoltas pola Administración, non supoñan custo económico para o propio beneficiario, e, de xeito singular, na difusión de información nos vehículos.
Así mesmo, inserirán a imaxe corporativa do proxecto NoiteBus, e indicarán a condición de servizo subvencionado pola Dirección Xeral de Transportes da Consellería de Política Territorial, Obras Públicas e Transportes e mais o enderezo de correo electrónico indicado no artigo 23º desta orde, en:
a) Carteis colocados en todos os vehículos adscritos a este tipo de transporte. Estes carteis deberán situarse nun lugar visible para os usuarios tanto no interior como desde o exterior do vehículo.
b) Calquera información sobre os servizos que se facilite aos usuarios ou ao público en xeral.
c) Títulos de transporte, de acordo co especificado no artigo 6º.
Nos supostos das letras a) e b) anteriores, inserirase igualmente a páxina web sinalada no referido artigo 23º desta orde.
3. Dentro das 24 horas posteriores á conclusión de cada xornada de servizo, e sen prexuízo da información requirida para o pagamento no artigo 20º, o beneficiario deberá remitir ao enderezo electrónico da Dirección Xeral de Transportes a información referente á prestación do servizo.
Esta información axustarase ao modelo normalizado que lle facilitará a devandita dirección xeral, e nela conterase tanto información referente ao número de usuarios do servizo como os datos do vehículo que o prestou. No caso dos servizos realizados en venres, sábados, festivos e vésperas de festivos, o prazo indicado comezará a contar logo da conclusión do último servizo prestado o festivo correspondente.
No caso dos servizos de transporte regular de uso especial, a información a que se refire este punto poderá ser remitida directamente polo beneficiario, ou ben a través da empresa de transportes que preste o servizo, sen prexuízo de consideran responsable do cumprimento desta obriga, en todo caso, a entidade beneficiaria da axuda.
4. Establécese como elemento de valoración das solicitudes formuladas, a extensión do servizo, considerando como adecuada para os efectos a de 100 quilómetros por servizo / noite.
5. A prestación dos servizos previstos nesta orde requirirá, en todo caso, que os vehículos empregados para tal fin dispoñan de aparello tacógrafo, analóxico ou dixital, e que coa xustificación da axuda prevista no artigo 20º desta orde se xunte copia dos correspondentes discos diagrama de tacógrafo, ou da súa certificación dixital.
6. A prestación de cada servizo efectuarase unicamente cos vehículos autorizados expresamente, tanto no expediente de autorización administrativa como de outorgamento da axuda; os ditos vehículos terán que figurar na autorización de empresa do beneficiario da axuda ou, de se tratar de servizos de uso especial, da contratante del. Agás en supostos excepcionais (avarías...), non se aboará axuda pola prestación de servizos con material móbil distinto.
En todo caso, e sen prexuízo da xustificación antedita, a utilización excepcional de material móbil non previsto expresamente na correspondente solicitude de axuda requirirá que este extremo se poña en coñecemento da Dirección Xeral de Transportes no prazo das 24 horas seguintes á súa utilización, tanto por vía electrónica, co procedemento que estableza a Dirección Xeral de Transportes, como mediante a presentación do correspondente escrito ante o servizo provincial de transportes correspondente.
Os vehículos que se inclúan na solicitude para a prestación do servizo deberán ter un número de prazas (incluída a do condutor) que os sitúe nunha mesma categoría das recollidas no artigo 5º. De non ser así, consideraranse todos os vehículos incluídos na categoría do que teña un número menor.
Artigo 5º.-Cálculo do importe do servizo e contía das axudas.
1. Para cada servizo que solicite o interesado, e por cada noite de prestación, calcularase o importe total do servizo. Este será o resultado de sumar unha compoñente fixa e unha variable (cuxos importes variarán en función do número de prazas dos vehículos autorizados), e de aplicarlle despois as porcentaxes correctoras previstas neste artigo.
2. Para realizar o cálculo descrito no punto anterior aplicaranse os seguintes importes:
a. Compoñente fixa.
* Servizos prestados con vehículos de 10 a 25 prazas: 265 euros.
* Servizos prestados con vehículos de 26 a 38 prazas: 285 euros.
* Servizos prestados con vehículos de 39 a 55 prazas: 305 euros.
* Servizos prestados con vehículos de máis de 55 prazas: 320 euros.
Para os efectos deste punto estimarase que un mesmo vehículo só pode prestar un único servizo subvencionado na noite.
b) Compoñente variable.
* Servizos prestados con vehículos de 10 a 25 prazas: 0,75 /km.
* Servizos prestados con vehículos de 26 a 38 prazas: 0,85 /km.
* Servizos prestados con vehículos de 39 a 55 prazas: 1,05 /km.
* Servizos prestados con vehículos de máis de 55 prazas: 1,25 /km.
Para os efectos previstos neste punto sumaranse os quilómetros de ida e de volta. Non obstante, computaranse unicamente os quilómetros de prestación efectiva dos servizos de transporte subvencionados, quedando expresamente excluídos os que o vehículo teña que facer en baleiro ao seu comezo e fin ou nos períodos de espera.
c) Porcentaxes correctoras: ao importe resultante do cálculo descrito nos números anteriores aplicaranse, sucesiva e acumuladamente, os seguintes coeficientes correctores:
c.1) Por número de expedicións.
Ao resultado de sumar os importes que correspondan como compoñente fixa e como compoñente variable aplicaráselle a seguinte porcentaxe correctora segundo o número de expedicións:
* Servizos ata tres expedicións: 1,00 (100%).
* Servizos con catro expedicións: 1,05 (105%).
* Servizos con cinco ou máis expedicións: 1,10 (110%).
Para os efectos do previsto neste punto estimarase como mesmo percorrido aquel que atenda aos mesmos tráficos; ademais, só se terán en conta as expedicións completas que se realicen entre as cabeceiras da ruta, sen prexuízo de que poidan realizarse expedicións parciais.
c.2) Pola adaptabilidade do vehículo empregado para a prestación do servizo.
A utilización dun vehículo adaptado para o transporte de persoas con mobilidade reducida, e xustificada na solicitude coa achega do permiso de circulación e a ficha técnica correspondente, dará dereito á aplicación dun coeficiente multiplicador do dez por cento (1,10) de incremento sobre o importe calculado consonte co previsto na letra anterior.
c.3) Pola ratio compromiso de usuarios/quilómetros do servizo (non se admitirán compromisos de usuarios por baixo da ratio 0,20 usuarios /km, e computarase, en todo caso e para estes efectos, sobre un mínimo de 100 km por servizo):
* Para compromisos situados entre 0,20 e 0,35 usuarios/km: 1,00 (100%);
* Para compromisos situados entre 0,36 e 0,50 usuarios/km: 1,02 (102%);
* Para compromisos situados entre 0,51 e 0,75 usuarios/km: 1,05 (105%);
* Para compromisos situados entre 0,76 e 1,00 usuarios/km: 1,09 (109%);
* Para compromisos situados entre 1,01 e 2,00 usuarios/km: 1,15 (115%);
* Para compromisos situados por enriba de 2,00 usuarios/km: 1,25 (125%).
3. O resultado dos cálculos efectuados consonte os dous puntos anteriores será o importe total do servizo para un día. Deste importe total, a Consellería de Política Territorial, Obras Públicas e Transportes subvencionará como máximo o 90%, segundo se indicou no artigo 3º.2.
4. O importe indicado verase incrementado, de o instar o solicitante, cun importe fixo por ruta de ata dous mil euros (2.000 euros) en concepto de gastos de publicidade e difusión do servizo, co límite do 80% dos custos asumidos e xustificados.
Estimaranse incluídas no concepto de gastos de publicidade e difusión do servizo, as actividades de publicitación en radio e prensa, carteis, e demais elementos habituais no mercado, excluíndo expresamente os custos de edición dos títulos de transporte; todos os elementos publicitarios deberán ser emitidos nun modelo harmonizado, que facilitará aos beneficiarios a Dirección Xeral de Transportes, coa imaxe común da marca NoiteBus, e a indicación de servizos subvencionados por esta Administración.
5. O importe total da subvención concedida por beneficiario obterase sumando o resultado da minoración prevista no punto 3 deste artigo, correspondente a cada xornada de prestación efectiva do servizo, e sumado o importe solicitado en concepto de publicidade e difusión.
O resto de custos do servizo cubrirase do seguinte xeito:
a) Servizos de transporte regular temporal: cos importes procedentes da venda de títulos de transporte.
b) Servizos de transporte regular de uso especial: con achegas da propia entidade solicitante da axuda. En todo caso, a achega da entidade solicitante e contratante do servizo deberá acadar, cando menos, o importe resultante da minoración entre o custo que resulte imputable ao servizo segundo o artigo 5º.2, e a subvención que lle resulte de aplicación consonte co artigo 5º.3.
Artigo 6º.-Títulos de transporte.
1. A cada usuario do servizo de NoiteBus cobraráselle unha tarifa unificada e obrigatoria de dous euros (2 euros). Este cobramento documentarase no correspondente título de transporte, que estará numerado e datado, e no que se terá que inserir a imaxe corporativa da marca NoiteBus, o enderezo de correo electrónico indicado no artigo 23º desta orde, e a lenda «Servizo de transporte subvencionado pola Consellería de Política Territorial, Obras Públicas e Transportes».
A Dirección Xeral de Transportes poderá establecer un modelo harmonizado de título de transporte, resultando este, en tal caso, de obrigada utilización por parte das entidades e empresas beneficiarias da axuda.
A obriga de expedir os indicados títulos corresponderá ao que presta o servizo, ben que a Dirección Xeral de Transportes poderá eximilo do seu cumprimento, logo de xustificar aquel a imposibilidade material de facelo e propor un sistema alternativo, acordando en tal caso, a aplicabilidade deste.
2. Excepcionalmente, os solicitantes poderán instar, de xeito motivado, a aplicación tanto de modalidades de tarifa diferentes, como unha tarifa superior ou inferior á prevista no punto anterior. Estas modificacións da tarifa deberán ser autorizadas, en todo caso, pola Dirección Xeral de Transportes, atendendo ás singularidades na tipoloxía do servizo.
3. O título de transporte dará dereito á utilización do servizo para o que se expedise, sen límite de veces, ao longo dunha mesma xornada. Non se admitirá a venda de títulos simples de só ida ou só volta.
Artigo 7º. -Solicitudes.
1. Para poder ser beneficiario das subvencións deberá presentarse unha solicitude nos termos indicados no artigo seguinte.
A solicitude irá acompañada dos documentos especificados nos números 3 ou 4, segundo corresponda, deste artigo. Entre eses documentos figurará necesariamente unha copia da solicitude de autorización para prestar o servizo formulada ante o servizo provincial de transportes, sen a cal non se dará trámite á solicitude.
2. Na propia solicitude incorpórase unha declaración responsable referente aos aspectos seguintes:
a) Cumprimento dos requisitos necesarios para acollerse a esta orde de axudas, así como das obrigas e compromisos que nela se establecen.
b) Autenticidade dos datos facilitados e da documentación presentada.
c) Compromiso de facilitar a documentación complementaria que se poida requirir, así como de permitir as comprobacións e inspeccións que, para o efecto, a Administración considere oportunas, ou previstas nesta orde.
d) Non beneficiarse nin ter sido beneficiario de máis subvencións ou axudas doutras administracións públicas ou doutros entes públicos ou privados, nacionais ou internacionais, que illada ou conxuntamente coa outorgada por esta Administración, superen o custo da actividade obxecto desta orde.
e) Non estar incurso en ningún dos supostos previstos no artigo 10 da Lei 9/2007, do 13 de xullo, de subvencións de Galicia.
Así mesmo, no caso dos servizos de transporte público regular de uso especial, incluirá o compromiso de contratar a súa prestación coa empresa que teña un dereito de preferencia, consonte co establecido no artigo 10.2º do Decreto 80/2005, do 31 de marzo, polo que se regulan os servizos de transporte público a lugares de lecer.
3. No caso dos servizos de transporte público regular temporal, achegarase coa solicitude a seguinte documentación, en orixinal ou fotocopia cotexada:
a) Documentación xeral:
I. Documentación acreditativa da personalidade, que será a seguinte:
i) Cando o titular da empresa de transporte por estrada sexa unha persoa física: documento nacional de identidade (DNI).
ii) Cando o titular da empresa de transporte por estrada sexa unha persoa xurídica: tarxeta de identificación fiscal, do apoderamento do asinante para poder representala e do documento nacional de identidade (DNI) deste.
II. Certificación expedida pola Axencia Tributaria xustificativa de estar ao día nas súas obrigas tributarias.
III. Certificación expedida polo órgano competente da Tesouraría Xeral da Seguridade Social, xustificativa da inexistencia de débedas pendentes e exixibles con esta.
IV. Certificación bancaria co número de conta, de non constar de alta no rexistro de terceiros da Xunta de Galicia.
b) Documentación que terán que presentar para cada unha das rutas que se soliciten:
I. Copia da solicitude de establecemento do servizo e da autorización administrativa para prestalo, formulada nos termos do indicado Decreto 80/2005, do 31 de marzo. Esta solicitude deberá presentala a empresa ante o servizo provincial de transportes antes de pedir a subvención regulada nesta orde, e sen ela non se lle dará trámite á solicitude de subvención.
II. Descrición das condicións en que se prestará o servizo, axustada ao modelo normalizado que se inclúe como anexo II-A desta orde. Este anexo deberá estar debidamente cuberto en todos os seus puntos.
III. Permisos de circulación dos vehículos propostos para realizar os servizos.
IV. Fichas técnicas deses vehículos.
4. No caso de servizos de transporte público regular de uso especial, achegarase como documentación xeral unha certificación bancaria co número de conta, de non constar de alta no rexistro de terceiros da Xunta de Galicia. Así mesmo, e para cada unha das rutas que se soliciten, presentarase a seguinte documentación en orixinal ou fotocopia cotexada:
a) Copia da solicitude de autorización administrativa para a prestación do servizo. Esta solicitude deberá presentala a empresa ante o servizo provincial de transportes antes de pedir a subvención regulada nesta orde, e sen ela non se lle dará trámite á solicitude de subvención.
b) Contrato ou pre-contrato formalizado polo solicitante coa empresa de transporte que realizará o servizo.
c) Descrición das condicións en que se prestará o servizo, axustada ao modelo normalizado que se inclúe como anexo II-B desta orde. Este anexo deberá estar debidamente cuberto en todos os seus puntos.
d) Permisos de circulación dos vehículos propostos para realizar os servizos.
e) Fichas técnicas deses vehículos.
Artigo 8º.-Lugar, forma e prazo para a presentación de solicitudes.
1. Os que desexen optar ás axudas previstas nesta orde deberán completar, en liña, a solicitude, axustada aos modelos normalizados que se inclúen como anexos I e II desta orde.
Os formularios da solicitude de axuda cubriraos e obteraos necesariamente o solicitante a través da aplicación informática establecida na páxina oficial da Dirección Xeral de Transportes desta Consellería de Política Territorial, Obras Públicas e Transportes, sita no enderezo da internet:
http://www.cptopt.xunta.es/sunoitebus
, onde se disporá dos medios de axuda e información para a presentación de solicitudes; para cubrir correctamente os formularios de solicitude, no citado enderezo da internet disporase de instrucións de axuda que deberán ser observadas en todo momento polos solicitantes. En caso de dúbida, dificultades técnicas ou necesidade de máis información durante o proceso de obtención dos formularios, poderán dirixirse aos enderezos de información previstos no artigo 23º desta orde, nos que se adoptarán as medidas necesarias para facilitar a presentación da solicitude.
Poderanse cubrir e obter os formularios ata as 24 horas do día da data de finalización do prazo de presentación de solicitudes, sen prexuízo do deber de presentación indicado no punto 2 deste artigo, que terá que se efectuar, en todo caso, dentro de prazo.
Os anexos desta convocatoria publícanse no Diario Oficial de Galicia (DOG) exclusivamente a efectos informativos, e será necesario empregar a aplicación informática indicada para a obtención dos formularios da solicitude. A presentación de solicitudes que non cumpran o aquí indicado será motivo da non-admisión a trámite da solicitude.
2. Posteriormente, e sempre antes de que remate o prazo establecido no número 3 deste artigo, presentarán esa mesma solicitude impresa e debidamente asinada, así como a documentación requirida no artigo 7º, preferentemente no rexistro da Dirección Xeral de Transportes (praza de Europa, 5A, 2º andar, Área Central, As Fontiñas, 15707, Santiago de Compostela).
Así mesmo, os documentos impresos, acompañados da documentación correspondente, poderán presentarse por calquera dos medios previstos para a presentación de instancias no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Se a solicitude se remite por correo, presentarase en sobre aberto para que sexa datada e selada polo funcionario de correos antes de certificala.
3. O prazo de presentación de solicitudes será o dun mes contado a partir do día seguinte ao de publicación desta orde no Diario Oficial de Galicia.
Artigo 9º.-Consentimentos e autorizacións.
1. A presentación da solicitude implica o coñecemento e a aceptación do réxime contido nesta orde. De conformidade co artigo 20.3º da Lei 9/2007, do 13 de xuño, de subvencións de Galicia, a presentación da solicitude de concesión da subvención comportará a autorización do solicitante para que o órgano concedente obteña, de forma directa, a acreditación do cumprimento das súas obrigas tributarias co Estado, coa comunidade autónoma e coa Seguridade Social, a través de certificados telemáticos.
Igualmente, de conformidade co mesmo artigo, se os documentos exixidos nesta orde de convocatoria xa estivesen en poder da Administración, o solicitante poderá acollerse ao establecido na letra f) do artigo 35 da Lei 30/1992, do 26 de novembro, de réxime xurídico das administracións públicas e do procedemento administrativo común.
2. De acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, a persoa solicitante da subvención consentirá expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas, no devandito rexistro, feito que terá lugar agás nos supostos legalmente establecidos. Todo isto farase consonte ao establecido na Lei orgánica 15/1999, do 13 de decembro, de protección de datos de carácter persoal, e na Lei orgánica 1/1982, do 5 de maio, pola que se regula a protección civil do dereito á honra, á intimidade persoal e familiar e á propia imaxe.
3. De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, esta consellería publicará na súa páxina web oficial a relación dos beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e a súa publicación na citada páxina web, coas excepcións previstas nas leis.
Artigo 10º.-Órganos competentes.
1. Delégase na directora xeral de Transportes o exercicio das competencias para resolver os procedementos de concesión, aprobación do gasto e demais actuacións necesarias para o desenvolvemento das axudas obxecto desta orde.
2. A Subdirección Xeral de Ordenación do Transporte será o órgano competente para a instrución do procedemento de concesión das subvencións, correspondéndolle como tal o exercicio das facultades previstas no artigo 21 da Lei 9/2007, do 13 de xullo, de subvencións de Galicia.
Artigo 11º.-Instrución.
1. De conformidade co establecido no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común, se a solicitude non reúne algunha das exixencias contidas nesta orde requirirase ao interesado para que, nun prazo de dez días hábiles, emende a falta ou achegue os documentos preceptivos. Neste requirimento farase indicación expresa de que, se así non o fixese, considerarase que desistiu da súa petición, logo da correspondente resolución.
Este requirimento de emenda tamén se fará se das certificacións obtidas de conformidade co artigo 9 resulta que o solicitante non se atopa ao día do pagamento das súas obrigas tributarias e sociais co Estado, coa comunidade autónoma ou coa Seguridade Social.
2. Sen prexuízo do disposto no parágrafo anterior, poderá requirirse do solicitante que achegue cantos datos, documentos complementarios e aclaracións resulten necesarios para a tramitación e resolución do procedemento.
3. Unha vez revisadas as solicitudes e as emendas feitas, aqueles expedientes administrativos que reúnan todos os requisitos e que conten coa documentación necesaria serán remitidos á comisión encargada da súa valoración, de acordo co establecido no artigo seguinte.
4. Os expedientes que non cumpran as exixencias contidas nesta orde ou na normativa de aplicación, ou que non conteñan a documentación necesaria, quedarán á disposición do órgano instrutor para que formule a proposta de resolución de non-admisión, na que se indicarán as causas desta.
Artigo 12º.-Comisión de valoración.
1. A comisión de valoración será o órgano colexiado encargado de valorar as solicitudes de acordo cos criterios obxectivos fixados no artigo seguinte. Para tal fin, elaborará un informe no que figurarán de xeito individualizado os solicitantes que cumpren os requisitos para obter a subvención, e no que se especificará a avaliación que lles corresponde segundo os devanditos criterios. Así mesmo, indicarase o importe da axuda para cada un deles, ata esgotar o crédito dispoñible.
2. A comisión de valoración terá a seguinte composición:
-Presidente: subdirector xeral de Ordenación do Transporte.
-Vogais: xefes dos servizos de Xestión Económica e de Estudos e Apoio Xurídico da Dirección Xeral de Transportes.
En caso de ausencia, vacante ou enfermidade dos anteriores, a directora xeral de Transportes poderá nomear substitutos de entre funcionarios dos grupos A ou B da referida dirección xeral.
3. As solicitudes que non puidesen ser atendidas por insuficiencia de crédito quedarán en reserva, podendo, se é o caso, subvencionarse ben co crédito que quedase libre de producirse algunha renuncia por parte dos beneficiarios, ben co incremento do crédito orzamentario destinado a estas axudas. Para estes efectos poderán realizarse sucesivos informes conforme o sinalado neste artigo.
Artigo 13º.-Criterios de valoración.
1. As solicitudes puntuaranse, para cada unha das rutas para as que se solicite a axuda, e de xeito separado entre as dúas modalidades previstas no artigo 2º.1 desta orde, de acordo cos seguintes criterios de valoración:
a) Polo número de expedicións que se van realizar: ata 15 puntos, tendo cero puntos os números de expedicións iguais a un, e a máxima puntuación os supostos de seis expedicións.
Para os efectos desta letra, computaranse exclusivamente as expedicións que se programen entre as cabeceiras da ruta, non computando as expedicións parciais.
b) Pola antigüidade dos vehículos afectos aos servizos: ata 10 puntos, tendo a máxima puntuación os vehículos de ata seis anos, e cero os de dezaseis anos ou máis. En caso de que os vehículos propostos teñan antigüidades distintas, tomarase como referencia a do máis vello.
c) Pola incidencia social do servizo proposto, en atención á ratio compromiso de volume de usuarios por quilómetro, formulado na solicitude: ata 30 puntos, tendo cero punto os compromisos iguais ou inferiores a 0,35 usuarios por quilómetro, e a máxima puntuación o compromiso de 2,5 usuarios por quilómetro de servizo.
d) Pola extensión do servizo: ata 20 puntos, tendo cero puntos os servizos cun número de quilómetros por noite inferior a setenta (70) km, e a máxima valoración os que teñan unha extensión igual ou superior a cento trinta (130) km; esta epígrafe valorarase desbotando os decimais que resulten da aplicación do anterior índice de valoración.
Para os efectos previstos nesta epígrafe, computaranse os quilómetros que deba efectuar o vehículo para a conexión de todas as paradas en que se xeren tráficos na ruta, utilizando aquelas infraestruturas que, sendo adecuadas para a circulación dos vehículos, as comuniquen do xeito máis directo efectuando o menor percorrido posible para a conexión de todas elas.
e) Por asumir o compromiso de empregar a lingua galega na publicidade e difusión dos servizos solicitados: 10 puntos.
f) Polo compromiso de investimento en publicidade e difusión do servizo: ata 15 puntos, tendo cero puntos quen non asuma compromiso ningún, e quince quen asuma o compromiso de investimento de 4.000 euros por ruta (incluída a subvención prevista para o efecto nesta orde).
2. Na valoración dos servizos programados baixo a modalidade de transporte público regular de uso especial a lugares de lecer, aos anteriores criterios sumaranse os seguintes:
a) Diminución porcentual do importe de subvención solicitada en relación co importe total do servizo, consonte cos números 2 e 3 do artigo 5º: ata un máximo de 15 puntos;
b) Polo grao de coincidencia da ruta co itinerario dun servizo público regular permanente de uso xeral de transporte de viaxeiros por estrada, xustificada polo solicitante: ata 15 puntos, tendo cero puntos os que presenten unha coincidencia inferior ao 40% e a máxima puntuación quen presente unha coincidencia do 100%.
3. No caso de que logo de aplicar os criterios previstos nos puntos anteriores resulten varias solicitudes coa mesma puntuación total, darase preferencia á que tivese maior puntuación en cada un dos conceptos, segundo a orde de prelación que resulta dos devanditos puntos.
4. Logo de examinada a documentación presentada, de observarse a existencia de coincidencias ou semellanzas nas rutas a atender por varios servizos, ou a existencia de servizos cun escaso ou nulo interese social, porase en coñecemento dos interesados dándolles un prazo de cinco días para que modifiquen as solicitudes formuladas e/ou formulen as alegacións que consideren oportunas.
Pasado o referido prazo sen que se fixese modificación ningunha nin se xustifique a rendibilidade social do servizo, a comisión de valoración poderá incorporar ao seu informe unha proposta de exclusión daquel servizo ou servizos que obteñan unha menor puntuación consonte cos criterios de valoración previstos nesta orde.
Artigo 14º.-Resolución e notificación.
1. Á vista do informe da comisión de valoración, o órgano instrutor formulará a proposta de resolución, que elevará á directora xeral de Transportes, quen ditará a resolución que corresponda para cada solicitante.
No caso de que, atendendo ás solicitudes formuladas, resulte acreditada a suficiencia do crédito dispoñible, o órgano instrutor poderá elevar propostas parciais de resolución, e procederse á resolución sucesiva das distintas solicitudes formuladas por orde cronolóxica de conclusión dos correspondentes expedientes administrativos.
En ningún caso o importe da subvención concedida poderá superar o custo da actividade a desenvolver polo beneficiario, ou, se é o caso, a porcentaxe máxima do investimento subvencionable legalmente establecido.
2. O prazo máximo para resolver e notificar a resolución será de tres meses, contados desde a publicación desta orde no Diario Oficial de Galicia. Se transcorrese este prazo sen que recaese resolución expresa, os interesados poderán entender desestimadas as súas solicitudes por silencio administrativo.
3. A concesión ou a denegación da axuda será notificada ao solicitante de acordo co establecido na Lei 30/1992, do 26 de novembro, de réxime xurídico das administracións públicas e do procedemento administrativo común. Adicionalmente, as subvencións concedidas serán publicadas no Diario Oficial de Galicia e na páxina web da Consellería de Política Territorial, Obras Públicas e Transportes, consonte o establecido no artigo 15 da Lei 9/2007, do 13 de xuño, se subvencións de Galicia.
Artigo 15º.-Réxime de recursos.
As resolucións ditadas ao abeiro desta orde, así como a desestimación presunta de solicitudes, poñerán fin á vía administrativa e contra elas poderán interpoñerse os seguintes recursos, sen prexuízo de que os interesados poidan exercer calquera outro que consideren procedente:
a) Recurso potestativo de reposición ante o mesmo órgano que ditou a resolución, no prazo dun mes contado a partir do día seguinte ao da notificación da resolución, se esta fose expresa, ou de tres meses contados a partir do seguinte a aquel no que se produza o acto presunto.
b) Recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da notificación da resolución, se esta fose expresa, ou de seis meses contados a partir do seguinte a aquel no que se produza o acto presunto.
Artigo 16º.-Modificación da resolución.
1. Toda alteración das condicións tidas en conta para a concesión da axuda poderá dar lugar á modificación da resolución da súa concesión.
As persoas ou entidades beneficiarias están obrigadas a comunicarlle á Dirección Xeral de Transportes calquera circunstancia ou eventualidade que poida afectar substancialmente o destino ou a correcta aplicación da axuda outorgada.
2. O acto polo que se acorde ou se denegue a modificación da resolución será ditado pola directora xeral de Transportes logo da instrución do correspondente expediente, no que se lle dará audiencia ao interesado.
Para os efectos desta orde, non terá a condición de modificación das condicións da axuda as alteracións nas condicións de prestación do servizo consistentes en modificación de horarios, calendario ou itinerario, sempre que se dean os seguintes requisitos:
* Solicitude de autorización da alteración, debidamente motivada, formulada ante a Dirección Xeral de Transportes, cando menos, con dez días de antelación á data na que se pretenda facer valer;
* Autorización expresa ditada pola Dirección Xeral de Transportes con, cando menos, cinco días de antelación á data da súa efectividade;
* Publicitación e difusión da alteración por parte do beneficiario da axuda, en termos equivalentes aos do inicio do servizo.
Excepcionalmente, cando concorran causas xustificadas de interese público e urxencia, así como de eficiencia do gasto público, a Dirección Xeral de Transportes poderá acordar a redución á metade dos prazos previstos neste punto.
Artigo 17º.-Aceptación.
1. Os beneficiarios das axudas outorgadas consonte o previsto nesta orde disporán do prazo de dez días, contados a partir da recepción da notificación da resolución de concesión, para comunicar á Dirección Xeral de Transportes a súa aceptación. Para o efecto deberán achegar a seguinte documentación:
a) Declaración responsable pola que se acepte a subvención nos termos e prescricións desta orde e da resolución de concesión.
b) Certificación en que se faga constar que non existen outras subvencións ou achegas solicitadas e/ou concedidas que resulten aplicables para o mesmo fin ou, de existir, que todas as subvencións ou achegas solicitadas e/ou concedidas aplicables a este non superan a totalidade do seu orzamento.
c) Mapa do servizo, cuberto polo beneficiario sobre a cartografía oficial que, para o efecto, se lle remitirá xunto coa notificación da resolución de outorgamento.
d) No caso de servizos contratados por entidades locais, no caso de ter achegado xunto coa súa solicitude pre-contrato do servizo, nos termos previstos no artigo 7º.5 b) desta orde, deberá achegar neste momento o correspondente contrato debidamente formalizado.
2. Transcorrido o prazo indicado no punto anterior sen que se produza a devandita comunicación, e de non xustificarse suficientemente a concorrencia de circunstancias excepcionais que impidan facelo, ditarase resolución deixando sen efecto a concesión da axuda.
Artigo 18º.-Obrigas dos beneficiarios.
Os beneficiarios das subvencións reguladas nesta orde asumen as obrigas recollidas con carácter xeral na normativa de subvencións, e, especificamente, as seguintes:
-Obriga de reintegro, total ou parcial, da subvención percibida no suposto de incumprimento das condicións establecidas para a súa concesión.
-Obriga de permitir que a Dirección Xeral de Transportes realice as comprobacións e inspeccións que considere oportunas co fin de comprobar a veracidade dos datos e da documentación presentada, así como de facer o seguimento e control das axudas concedidas.
-Obriga de facilitar toda a información que lle sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control.
-Obriga de comunicarlle á Consellería de Política Territorial, Obras Públicas e Transportes, se fose o caso, as alteracións das condicións tidas en conta para a concesión da axuda obxecto desta orde e, en todo caso, a obtención concorrente de subvencións ou axudas outorgadas por outras administracións, entes públicos ou privados, nacionais ou internacionais, para os efectos de propoñer, se procedese, a modificación das condicións establecidas na resolución de concesión da axuda.
2. No caso dos servizos de transporte público regular de uso especial, o beneficiario deberá contratar a súa prestación coa empresa que teña un dereito de preferencia consonte ao establecido no artigo 10.2º do Decreto 80/2005, do 31 de marzo, polo que se regulan os servizos de transporte público a lugares de lecer.
Artigo 19º.-Xustificación da subvención.
1. Para o pagamento da subvención prevista nesta orde o beneficiario da axuda presentará ante a Dirección Xeral de Transportes, nos primeiros quince días de cada mes, as correspondentes liquidacións do mes anterior, xunto coa seguinte documentación referida a ese período de liquidación, en papel e en soporte dixital:
-Datos de prestación do sistema, co desagregamento e formato normalizado indicado pola Dirección Xeral de Transportes, e comprensivo cando menos do número de usuarios por servizo, recadación, títulos de transporte vendidos;
-Certificación comprensiva dos quilómetros realizados;
-Copia dos discos diagrama de tacógrafo do vehículo, ou vehículos, que prestasen o servizo (ou certificación equivalente no caso do tacógrafo dixital, en que se deberán incluír en todo caso as horas de prestación do servizo e os quilómetros realizados).
Como excepción da regra xeral indicada no número un deste artigo, a liquidación do mes de decembro deberá ser entregada na Dirección Xeral de Transportes nos cinco primeiros días do mes de xaneiro.
Para os efectos da liquidación indicada neste artigo, teranse en consideración as seguintes regras:
-O pagamento da compoñente variable (quilómetros) farase sempre atendendo aos que figuren como reais e xustificados nos correspondentes discos diagrama de tacógrafo ou certificación obtida do tacógrafo dixital;
-A aplicación do coeficiente correspondente a vehículos adaptados aplicarase se a prestación efectiva do servizo se ten efectuado cos referidos vehículos;
-A aplicación do coeficiente correspondente ao compromiso de usuarios aplicarase, dentro do límite máximo resultante do indicado na solicitude, polo índice real de ocupación e de quilómetros xustificados.
2. No caso dos servizos de transporte regular de uso especial, deberá achegarse, ademais, unha copia autenticada do pagamento efectuado á empresa de transportes que presta o servizo, e xustificación do financiamento que corresponde á entidade local; ambos extremos poderán xustificarse mediante certificación emitida para o efecto pola súa intervención.
3. O importe da axuda correspondente a gastos de publicidade e difusión do servizo, outorgado, se é o caso, consonte co previsto no artigo 5º.4 desta orde, xustificarase mediante a achega das correspondentes facturas e xustificantes de pagamento destas; do importe sinalado, sen IVE, a Administración aboará a porcentaxe indicada no precepto precitado, ata a contía máxima outorgada. Igualmente, o beneficiario deberá achegar un exemplar do material obxecto da indicada facturación, agás que pola súa natureza non sexa viable; neste caso, a Dirección Xeral de Transportes poderá requirir outra documentación ou certificacións referentes á execución da actividade.
En caso de que un mesmo beneficiario efectúe unha publicidade global de varios servizos respecto dos que teña aquela condición, deberá concretar e xustificar na facturación os custos que impute a cada un dos servizos, así como achegar unha sucinta memoria das actividades prestadas e da correlación existente con todos e cada un dos servizos subvencionados.
Esta facturación, e conseguinte pagamento, efectuarase consonte coa seguinte distribución:
-Un 40% coa liquidación do quinto servizo prestado;
-Un 30% coa liquidación do décimo servizo prestado;
-O 30% restante, á conclusión dos servizos.
O gasto asumido consonte co anterior, sen prexuízo da data da súa facturación e xustificación á Administración, poderá ter sido realizado materialmente en calquera momento, dentro en todo caso dos exercicios económicos aos que se corresponde esta orde de axudas. Non obstante, a revogación total ou parcial da axuda, consonte co previsto no artigo 21 desta orde, xerará a obriga de devolución dos importes percibidos, na mesma porcentaxe; igualmente, a súa revogación consonte coa disposición adicional primeira desta orde xerará o decaemento do dereito de percepción das cantidades pendentes de liquidación por este concepto.
4. Transcorrido o prazo indicado sen que o beneficiario presentase a documentación solicitada poderase entender que renuncia á subvención. Neste caso, a directora xeral de Transportes ditará a oportuna resolución, nos termos do artigo 42.1º da Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 20º.-Pagamento.
Logo de comprobar que a documentación referida no artigo anterior se axusta ao contido desta orde, procederase ao pagamento das subvencións mediante transferencia bancaria ao número de conta indicado polo beneficiario.
No caso das subvencións a empresas de transporte, o pagamento estará condicionado a que o beneficiario acredite que está ao día das súas obrigas tributarias e fronte á Seguridade Social, de non estar vixentes os correspondentes certificados remitidos anteriormente.
Artigo 21º.-Incumprimentos, reintegros e sancións.
1. O incumprimento das obrigas contidas nesta orde ou no resto da normativa aplicable, así como das condicións que, se é o caso, se establezan na resolución de concesión, dará lugar á obriga de devolver total ou parcialmente a subvención percibida, así como os xuros de demora correspondentes.
Singularmente, sen carácter exhaustivo, e consonte co previsto no artigo 14.1º n) da Lei 9/2007, do 13 de xuño, de subvencións de Galicia, establécese a seguinte relación de incumprimentos das condicións impostas con motivo da concesión da subvención, e a súa incidencia sobre a percepción da axuda e o seu reintegro:
a) Non prestación do servizo:
i) Sen notificación, por vía dixital e presentación por escrito, á Dirección Xeral de Transportes nas 24 horas seguintes a aquela na que debería ter lugar o seu inicio, dará lugar á revogación da subvención e o reintegro das cantidades, se é o caso, xa percibidas;
ii) Coa notificación antes referida: non-aboamento do importe correspondente ao servizo omitido.
b) Prestación incompleta do servizo:
i) Se o incumprimento ten lugar na atención de tráficos eventualmente captores de usuarios, deberá diferenciarse:
-Sen notificación, por vía dixital e presentación por escrito, á Dirección Xeral de Transportes nas 24 horas seguintes a aquela en que debería ter lugar o seu inicio, dará lugar á revogación da subvención e o reintegro das cantidades, se é o caso, xa percibidas;
-Coa notificación antes referida: non aboamento do importe correspondente ao servizo omitido.
ii) Se o incumprimento se produce con ocasión de paradas residuais do servizo, nas que non se desatendan eventuais tráficos, minorarase o importe correspondente aos quilómetros deixados de percorrer; se o incumprimento supón que o servizo pase a ter menos quilómetros que os declarados como mínimos, minorarase o importe global da axuda na mesma porcentaxe que a de diminución do percorrido.
c) Incumprimento das obrigas referentes á prestación do servizo cos vehículos autorizados (agás os supostos e procedemento de substitucións previstos nesta orde), á emisión de títulos de transporte, información e publicidade do servizo e do seu carácter de subvencionado pola Consellería de Política Territorial, Obras Públicas e Transportes, carteis a bordo do vehículo, remisión de información á Administración, e demais condicións de prestación: a constancia da omisión de calquera destes extremos nun día suporá o non-aboamento do importe da axuda correspondente a esa xornada; a reincidencia nunha segunda xornada suporá o non-aboamento do importe desta incrementado nun 50%; a reincidencia nunha terceira xornada dará lugar á revogación da axuda e ao reintegro das cantidades, se é o caso, percibidas.
d) O falseamento no número declarado de usuarios, tanto nas informacións diarias como nas liquidacións mensuais: o falseamento situado entre o 3% o 10% dos usuarios dunha xornada, suporá unha minoración da axuda correspondente a dita xornada do 50%; o falseamento superior ao 10% dará lugar á anulación da axuda correspondente a esa xornada. A reiteración de dous falseamentos superiores ao 10%, ou de catro de entre o 3 e o 10%, dará lugar á revogación da axuda e ao reintegro das cantidades, se é o caso, percibidas.
2. Para facer efectiva a devolución a que se refire o punto anterior tramitarase un procedemento de reintegro, que se axustará ao previsto nos artigos 32 e seguintes da Lei 9/2007, do 13 de xuño, de subvencións de Galicia.
3. Aos beneficiarios das subvencións reguladas nesta orde seralles de aplicación o réxime de infraccións e sancións previsto nos artigos 50 e seguintes da Lei 9/2007, do 13 de xuño, de subvencións de Galicia.
Artigo 22º.-Control.
1. A Dirección Xeral de Transportes poderá levar a cabo as actividades de inspección que considere oportunas para controlar o cumprimento da finalidade das axudas que se concedan.
2. Alén do anterior, as axudas estarán sometidas á función interventora e de control financeiro exercido pola Intervención Xeral da Comunidade Autónoma, nos termos que establece a Lei 9/2007, do 13 de xuño, de subvencións de Galicia. Así mesmo, estará sometida ás actuacións de comprobación previstas na lexislación do Tribunal de Contas e do Consello de Contas.
Artigo 23º.-Información aos interesados.
Sobre este procedemento administrativo poderase obter documentación normalizada ou información adicional na Dirección Xeral de Transportes, a través dos seguintes medios:
a) Páxina web oficial da consellería (www.cptopt.xunta.es).
b) Os teléfonos 981 54 45 95 e 981 54 45 85 da devandita dirección xeral.
c) O enderezo electrónico noitebus@xunta.es.
Artigo 24º.-Remisión normativa.
Para todo o non regulado nesta orde estarase ao previsto na Lei 9/2007, do 13 de xuño, de subvencións de Galicia, e no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, así como nos preceptos básicos da Lei 38/2003, do 17 de novembro, xeral de subvencións e no resto de normativa que resulte de aplicación.
Disposicións adicionais
Primeira.-Avaliación de proxectos.
1. Os servizos de NoiteBus solicitados serán sometidos a unha avaliación inicial, logo da cal a Dirección Xeral de Transportes poderá acordar, mediante resolución administrativa, a denegación daqueles que, polo seu elevado interese social, teña implantado ou acorde implantar de xeito directo, de conformidade coa Lei 16/1987, do 30 de xullo, de ordenación de transportes terrestres, e a súa normativa de desenvolvemento.
Segunda.-Avaliación da prestación.
1. Os servizos para os que se conceda a axuda serán sometidos a unha avaliación periódica cada catro xornadas efectivas de prestación, facendo unha comparativa entre o compromiso de usuarios asumido na solicitude e os efectivamente transportados e declarados.
2. Se dunha primeira avaliación se aprecia unha minoración igual ou superior ao 75% sobre o volume de usuarios comprometidos, ou non se cobren os perfís mínimos fixados pola Dirección Xeral de Transportes atendendo á poboación a cubrir polo servizo, esta poderá optar entre a supresión do servizo e a revogación da axuda para as xornadas pendentes de prestación, ou, oído o beneficiario, a súa continuación por outro período de catro xornadas, reformulando as condicións de prestación.
Se nunha segunda verificación non se aprecia unha recuperación significativa do índice de cobertura, a Dirección Xeral de Transportes acordará, sen máis, a revogación da axuda para as xornadas pendentes, oído o beneficiario.
3. Do mesmo xeito se procederá se, de dúas avaliacións sucesivas, se aprecia un volume de usuarios inferior aos comprometidos entre o 75 e o 30%, ou a non cobertura dos perfís mínimos fixados pola Dirección Xeral de Transportes.
Terceira.-Prestación anticipada de servizos.
Estímase incluída na previsión contida no artigo 2º.3 desta orde, a prestación de servizos que se axusten ás previsións da Orde do 22 de maio de 2007, e se presten consonte coa pertinente autorización administrativa con antelación á resolución dos procedementos abertos de conformidade con esta orde de axudas.
En todo caso, a prestación anticipada de servizos deberá contar coa pertinente autorización administrativa, ou prórroga da outorgada con antelación, para o que se tomará en consideración pola Administración a evolución da prestación do servizo ao longo do ano 2007 en canto á súa rendibilidade social; en ningún caso serán prorrogados os servizos que non acaden os perfís mínimos de usuarios que fixe a Dirección Xeral de Transportes, atendendo á poboación que vai cubrir este servizo.
Cuarta.-Habilitación de melloras ofimáticas.
A Dirección Xeral de Transportes poderá habilitar unha aplicación informática que, vía web, permita a transmisión da información referente aos servizos prestados.
Neste caso, a partir da data da súa posta en funcionamento, a cumprimentación de modelos, a remisión de datos de usuarios e incidencias, e demais comunicacións previstas nesta orde como de transmisión por medios dixitais ou electrónicos, substituirase pola súa carga polo beneficiario no contorno da indicada aplicación, resultando obrigatoria para este.
Disposicións derradeiras
Primeira.-Habilitación para o desenvolvemento.
Facúltase a persoa titular da Dirección Xeral de Transportes para que dite as resolucións que sexan precisas para o desenvolvemento, interpretación e aplicación desta orde.
Segunda.-Entrada en vigor.
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 14 de febreiro de 2008.
María José Caride Estévez
Conselleira de Política Territorial, Obras Públicas
e Transportes
Ver referencia pdf "04300D006P012.PDF"